als_Latn dik_Latn sag_Latn
NGA ORNELA MANJANI
TIRANE- Ish-pronarët që presin ko mpensim nga Agjencia e Trajtimit të Pronave duhet të dorëzojnë një dokument shtesë, një deklaratë noteriale, e cila është parashikuar si ndryshim në një pikë të të gjithë formularëve. Pronarët dhe trashëgimtarët në rast se në dosja ka më shumë se një përfitues, duhet të plotësojnë një deklaratë noteriale, ku të vetëdeklarojnë nëse kanë përfituar ose tokë bujqësore. Deklarata noteriale duhet të jetë e nënshkruar nga të gjithë trashëgimtarët ligjorë, ose përfaqësuesi me prokurë i të gjithë trashëgimtarëve ligjorë të subjektit të shpronësuar.
Kryetarja e Dhomës së Noterisë, Mimoza Sadushi, në një prononcim për “Gazeta Shqiptare” bën të ditur se pronarët duhet të paraqiten pranë një noteri me një dokument identifikimi dhe me prokurën e vlefshme për të nënshkruar deklaratën noteriale, tarifa është 2600 lekë. “Deklarata është e përcaktuar në vendimin e Këshillimit të Ministrave. Teksti i deklaratës do të jetë ai që është përcaktuar, ndërsa personat që do të paraqiten për të nënshkruar deklaratën duhet të kenë me vete një mjet identifikimi dhe prokurorë, në rast se përfaqësojnë një palë tjetër. Noterët do të verifikojnë vlefshmërinë e prokurës dhe do të nënshkruajnë dokumentin”, deklaron Sadushi. Vendimi i qeverisë për ndryshimin e katër formularëve është botuar në Fletoren Zyrtare dhe hyn në fuqi sot.
DEKLARATA NOTERIALE
“Marrje dijenie mbi efektet e formularit dhe dokumentacionit të paraqitur sipas kërkesave në këtë formular. Unë, i nënshkruari _ kam marrë dijeni dhe jam i vetëdijshëm se: a) Ky formular përbën dokument zyrtar që i drejtohet një organi shtetëror dhe i nënshtrohet verifikimit. b)Paraqitja e të dhënave të pavërteta, të pasakta ose fshehja e tyre sjell përjashtimin e menjëhershëm dhe në çdo kohë nga çdo procedurë e mëtejshme si dhe përgjegjësi penale sipas ligjit. c) Me plotësimin e këtij formulari kam dhënë pëlqimin dhe autorizoj ATP-në për verifikimin e plotë të çdo të dhëne, informacioni dhe dokumentacioni që shoqëron këtë formular. ç) Trajtimi i të dhënave do të kryhet në përputhje me legjislacionin në fuqi për mbrojtjen e të dhënave personale”, është teksti i plotë i deklaratës.
DOKUMENTET PËR NË ATP
Dokumentacioni shoqërues që vërteton pronësinë e subjektit të shpronësuar përbëhet nga: a) dokumentacioni ligjor, b) dokumentacioni hartografik, c) deklaratë noteriale nëse ka përfituar tokë bujqësore. Sipas legjislacionit në fuqi, dokumentacioni ligjor përbëhet sipas rastit nga: a) dokumentacion hipotekor, kadastral, arkivor, vendimet e mëparshme të ish-Komisionit të Kthimit dhe Kompensimit të Pronave, Komisionit/ Komitetit të Kthimit dhe Kompensimit të Pronave, ish-ZRKKP-së, AKKP-së, dokumenti që vërteton heqjen ose marrjen e së drejtës së pronësisë nga shteti subjektit të shpronësuar, sipas akteve ligjore e nënligjore, vendimeve penale të gjykatave ose në çdo mënyrë tjetër të padrejtë që nga data 29.11.1944 apo dokumenti për pasuritë e paluajtshme të shtetasve shqiptarë, të krijuara përpara datës 7 prill 1939, të cilat janë sekuestruar sipas nenit 14, të ligjit nr.37, datë 13.1.1945, “Ligja e tatimit të jashtëzakonshëm për fitimet e luftës, ose çdo dokument tjetër ligjor i lëshuar nga institucionet shtetërore i nevojshëm për zgjidhjen e drejtë të çështjes”. Kur një nga dokumentacionet e sipërpërmendura ligjore paraqet mangësi lidhur me sipërfaqen dhe kufijtë e pronës së pretenduar, subjekti depoziton vendimin gjyqësor të formës së prerë së bashku me planvendosjen e pronës, objekt gjykimi, të vulosura nga gjykata, si dhe aktekspertimin, në rast se gjatë gjykimit të çështjes në gjykatë është kryer një i tillë.
Sipas ligjit dhe VKM-së, që rregullon funksionin e tij, dokumentacioni hartografik aktual, i cili përmban çdo të dhënë topografike dhe hartografike të pronës së pretenduar, të pasqyruar në hartën aktuale dhe të konfirmuar nga institucioni, ku sipas rastit, mund të jetë zyra e Regjistrimit të Pasurive të Paluajtshme për të gjitha zonat urbane dhe për zonat rurale, ku është bërë regjistrimi, ose Drejtoria e Shërbimit Pyjor, për pyjet e kullotat dhe tokat e tjera jobujqësore, si dhe pozicionimin e pronës së pretenduar me inxhinier/gjeodet të licencuar, me përjashtim të rasteve kur pozicionimi i pronës është kryer me vendim gjykate të formës së prerë.
(el.sp/Gazeta Shqiptare/BalkanWeb)
kac_Latn als_Latn als_Latn als_Latn als_Latn als_Latn als_Latn als_Latn als_Latn